Doložka finančných, ekonomických, environmentálnych vplyvov a vplyvov na zamestnanosť

1.	Odhad dopadov na verejné financie

Uplatňovanie dohodnutých preferenčných colných sadzieb na vybrané položky rýb a rybích produktov nebude mať výrazný negatívny vplyv na štátny rozpočet SR. Na základe štatistických údajov o dovozoch týchto komodít z krajín EÚ za rok 2001 by bol celkový dopad na štátny rozpočet SR vplyvom nevybratia ciel len 2 475,- Sk. Vzhľadom na skutočnosť, že na výrobky zahrnuté v protokole sa v SR uplatňuje prevažne  0 % clo a v EÚ sa uplatňujú colné sadzby od 0-22 %, práve aplikáciou dohodnutých  recipročných colných koncesií v sektore rybného hospodárstva, ktoré sú v prospech slovenských producentov a exportérov rýb, budú vytvorené priaznivejšie podmienky na export týchto produktov do krajín EÚ, ktorého realizácia zároveň pozitívne ovplyvní aj  zahraničnoobchodnú bilanciu Slovenskej republiky.
Pri akceptovaní navrhovaných dočasných colných kvót v oblasti elektrotechnického priemyslu by úľava na dovoznom cle predstavovala cca 7 676 337,-Sk.
Pozitívny efekt na štátny rozpočet budú mať odvody do fondov zdravotného, sociálneho, dôchodkového poistenia, poistenia pre prípad nezamestnanosti a odvody dane z príjmov fyzických osôb zo závislej činnosti za novoprijatých zamestnancov do rozšírenej výroby. V prípade, že zamestnanosť do 31. 12. 2002 v spoločnosti Matsushita  Audio Video (Slovakia) s. r. o. vzrastie na  plánovaný počet 1200 osôb, potom by vzrast počtu zamestnancov od začiatku roka  predstavoval 439 osôb, ktorých odvody do fondov a odvody dane z príjmu FO  by predstavovali sumu  3 154 603,- Sk za jeden mesiac, čo za 12 mesiacov predstavuje sumu 37 855 236 Sk.

2.	Odhad dopadov na obyvateľov, hospodárenie podnikateľskej sféry a iných právnických osôb

Aplikácia dohodnutých recipročných colných koncesií v sektore rybného hospodárstva bude mať pozitívny vplyv na slovenských producentov v sektore rybného hospodárstva. Podpora výrobcov z oblasti chemického a elektrotechnického priemyslu prispeje k rozvoju podnikateľských aktivít a rozvoju subdodávateľských firiem, podporí ekonomický rast a pozitívne ovplyvní zahraničnoobchodnú bilanciu Slovenskej republiky.

3.	Odhad dopadov na životné prostredie

Predkladaný návrh nariadenia vlády nemá vplyv na životné prostredie..

4.	Odhad dopadov na zamestnanosť 

Implementácia dohodnutých colných koncesií v sektore obchodu s rybími produktami nebude mať negatívny vplyv na zamestnanosť. 
	Nárast počtu zamestnancov v spoločnosti Matsushita Audio Video (Slovakia) s. r. o. Krompachy o 439 osôb od začiatku roka 2002 prispeje k  rastu zamestnanosti v regióne Krompachy ako aj Spišskej Novej Vsi. Na rozvoji zamestnanosti sa podieľajú aj dodávateľské a subdodávateľské firmy, ktoré dodávajú komponenty na audiovizuálnu techniku a jej balenie. Z dôvodu vyšších príjmov obyvateľstva je možné predpokladať aj rozvoj infraštruktúry a služieb v tomto regióne.